“สุเชษฐ์” มอง SET แกว่งตัวแคบ หาจังหวะสอย 5 หุ้นเด่น
“สุเชษฐ์ สุขแท้” แนะดักเก็บทำกำไร 5 หุ้นเด่น MAKRO- TOP- KBANK- SCGP- OSP ช่วงภาพรวมตลาดหุ้นอ่อนตัว
“สุเชษฐ์” คัดหุ้นเด่น MAKRO- TOP- KBANK- SCGP- OSP แนะสอยทำกำไร
2 พ.ค. 2566

 นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บริษัทหลักทรัพย์ เอเอสแอล จำกัด เปิดเผยผ่านรายการ “ข่าวหุ้นเจาะตลาด” วันนี้ (2 พ.ค. 66) มองตลาดในภาพรวมว่าในระดับ 1,530 จุดเป็นแนวต้านทดลองทางด้านจิตวิทยา ซึ่งก็เชื่อว่าน่าจะผ่าน แต่อาจจะกลับไปถึงระดับ 1,540 จุดลำบากหน่อย เพราะจะมีเทรดอีกแค่หนึ่งวัน คือในวันพรุ่งนี้ (3 พ.ค.66) และตลาดก็จะปิดยาว ซึ่งก็จะทำให้ปริมาณการซื้อขายไม่ได้เพิ่มขึ้นมา โดยจุดรับที่สำคัญในวันนี้ที่น่าสังเกตคือใกล้จุดต่ำสุดที่ 1,518 จุด โดยต้องดูที่ระดับ 1,520 จุดก่อนว่ารับอยู่หรือไม่ ถ้าอยู่ไม่ได้ก็ให้ดูที่ระดับ 1,500 จุด อย่างไรก็ดีคิดว่าไม่น่าลงไปถึง 1,500 จุดซึ่งถือเป็นจุดรับที่แข็งแรง
ส่วนการลงทุนที่น่าสนใจแนะนำเป็นหุ้น บริษัท สยามแม็คโคร จำกัด (มหาชน) หรือ  MAKRO  ให้ดูระดับที่น่าสนใจแนวรับอยู่ที่ 35 บาท ส่วนแนวต้านอยู่ในระดับ 40 บาทซึ่งจะต้องมีการทดสอบ ถ้าซื้อสะสมให้ดูที่ 35-36 บาท โดยให้มองไว้ในระยะกลางๆ
นอกจากนี้มี บริษัท ไทยออยล์ จำกัด (มหาชน) หรือ TOP ที่มีความผันผวนจากราคาน้ำมัน ซึ่งราคาน้ำมันเช้านี้มีการขยับแบบทรงตัวให้จุดรับที่ 45 บาท ขณะที่แนวต้านสำคัญระดับที่ 50 บาท รวมถึง ธนาคารกสิกรไทย จำกัด (มหาชน) หรือ KBANK ลงมาโลว์ที่ระดับ 125 บาท ซึ่งถ้ามีการหลุดลงไปทดสอบ 120 บาท ก็ถือว่าน่าสนใจ ขณะที่แนวต้านสำคัญระดับ 135 บาท
ขณะเดียวกัน บริษัท เอสซีจี แพคเกจจิ้ง จำกัด (มหาชน) หรือ  SCGP  มีทิศทางขยับในทางที่เพิ่มขึ้น โดยมีแนวต้านแข็งแรงที่ระดับ 48–50 บาท ส่วนแนวรับ 40 – 43 บาท ขณะที่ บริษัท โอสถสภา จำกัด (มหาชน) หรือ OSP แนวต้านที่ระดับ 30-31 บาท ซึ่งถ้าอยากซื้อรอให้ราคาอ่อนตัวลงที่ระดับ 29 บาทจึงค่อยเข้าซื้อ
สำหรับกลยุทธ์การลงทุนในสัปดาห์หน้า จะสังเกตว่าในรอบ 1 สัปดาห์ที่ผ่านมานั้นตลาดลงได้ไม่สุด เพราะมีจุดรับ จริงๆดัชนีสามารถหลุดได้ตั้งแต่ 1,530 จุด อย่างไรก็ตามใน 1,518 จุด เป็นจุดที่แข็งแรงมาก แต่ใน 2 วันนี้ไม่น่าจะมีอะไรเข้ามากระทบได้ พอกลับเข้ามาในเรื่องเกี่ยวกับการเลือกตั้งก็คิดว่าดัชนีจะขึ้นจาก 1,540 จุด ซึ่ง 1,600 จุดยังถือเป็นแนวต้านสำคัญ โดยยังคงมองทิศทางดีว่าการอ่อนตัวครั้งนี้น่าจะเป็นถอยรับโอกาสที่จะหลุดต่ำไปกว่า 1,517 จุดยังมีน้อย เชื่อว่า SET คงกลับมาบวก